ས་སྐྱོང་བ་རྗེ་བོ་སྟེ། ། རྟག་ཏུ་འཚེ་ན་དགྲ་བོ་ཡིན། ། རྗེ་ལ་བསམ་པ་འཁོར་ཡིན་ཏེ། ། སེམས་ངན་འཆང་ན་གཞོམ་རྒྱུ་ཡིན། ། གསོག་འཇོག་ཤེས་པ་གཉེར་པ་སྟེ། ། ཞིབ་ཚགས་མེད་ན་གྲྭ་པ་ཡིན། ། བློ་གསལ་ངག་ཉུང་ཉེ་གནས་ཏེ། ། ཕྲ་མ་འཇུག་ན་གཏོར་ཤིང་ཡིན༑ ༑བུ་ཁྱོ་བཀུར་བ་ཆུང་མ་སྟེ། ། གྲོགས་གཞན་བསྟེན་པ་འདྲེ་མོ་ཡིན། ། སྐྱེས་བུའི་རྣམ་འབྱེད་བཤད་པ་གཞོན་ནུའི་མགུལ་རྒྱན་ལས། མདོར་བསྡུས་པའི་ལེའུ་སྟེ་དང་པོའོ། ། ། །དེ་དག་སྨྲས་པ་སྡོམ་གྱི་ཚིག། ད་ནི་དེ་ཀུན་རྒྱས་པར་བཤད། ། བསླུ་མེད་རྒྱུ་འབྲས་གཙོར་བཞག་ནས། ། བྱ་བ་གང་བྱེད་དེ་དང་བསྟུན། ། ཐབས་ལ་མཁས་ཤིང་ཀུན་ལ་སྙོམས། ། དེ་དག་སྐྱེས་བུ་དམ་པ་ཡིན། ། རྟག་ཏུ་རང་གི་དོན་ལ་འབད། ། རྩོལ་སྒྲུབ་དྲག་པོས་ཧ་ཐང་ཆད། ། དགྲ་ལ་ཞེ་སྡང་གཉེན་ལ་ཆགས། ། དེ་དག་སྐྱེས་བུ་ཕལ་པ་ཡིན། ། ཆོས་དང་ཆོས་མིན་འཇུག་ལྡོག་ཡུལ། ། སྒྲུབ་དང་དགག་པ་རིམ་པ་བཞིན། ། རྗེས་འཇུག་བློ་ལྡན་དེ་ལ་སྦྱོར། ། དེ་དག་སྐྱེས་བུ་མཁས་པ་ཡིན། ། བླང་དོར་ཤེས་ཤིང་ཁྱད་དུ་གསོད། ། རྙེད་པ་དོན་གཉེར་ཁ་གསག་མཁན། ། ཅུང་ཟད་འཁོན་ན་མཐུ་ཡིས་སྡིགས། ། དེ་དག་སྐྱེས་བུ་ཁྱི་ནག་ཡིན། ། རང་བཞིན་བརླིང་ལ་ཤེས་རྒྱ་ཆེ༑ ༑ཉི་མ་ལྟ་བུར་ཀུན་ལ་སྙོམས། ། ཉེ་རིང་མེད་པར་འཁོར་འདབས་སྐྱོང་། ། དེ་དག་སྐྱེས་བུ་ཆེན་པོ་ཡིན། ། རྟག་ཏུ་འཁོན་དང་འཐབ་ཟླ་ཚོལ། ། གྲོང་མཐའ་བསྐོར་ཞིང་འོ་དོད་འདེབས། ། ཉེས་མེད་བུ་སྨད་རྒྱུན་དུ་བརྡུང་། ། དེ་དག་སྐྱེས་བུ་ཐ་ཤལ་ཡིན། ། སྨྲས་པའི་ཚིག་དང་བསམ་པའི་དོན། ། ས་བོན་དང་ནི་མྱུ་གུ་བཞིན། ། བསླུ་བ་མེད་པར་རྗེས་སུ་འབྲང་། ། དེ་དག་སྐྱེས་བུ་དྲང་པོ་ཡིན། ། དྲང་པོ་མི་སྨྲ་འཛུམ་གྱིས་བསུ། ། སྨྲ་ན་ངག་འཇམ་ཕིགས་པར་སྨྲ། ། རྟག་ཏུ་གཞན་གྱི་ཉམས་དྲོད་ལེན། ། དེ་དག་སྐྱེས་བུ་གཡོ་ཅན་ཡིན༑ ༑བྱས་པ་ཤིན་ཏུ་དྲིན་དུ་གཟོ། ། ཕ་མ་ལ་གུས་རང་བཞིན་དྲང་། ། གཞན་ལ་མི་གཙེར་རང་ཚུགས་ཐུབ། ། དེ་དག་སྐྱེས་བུ་བཟང་པོ་ཡིན། ། ཕན་བཏགས་ལན་དུ་གནོད་པ་བསྐྱེལ། ། བྱས་པ་ཆུད་གསོན་དམན་ལ་སྡང་༑ ༑རང་བཞིན་ངན་པ་ཕག་ལྟ་བུ། ། དེ་དག་སྐྱེས་བུ་ངན་པ་ཡིན། ། གང་གིས་ཚིག་དང་སྤྱོད་ལམ་ལས། ། ཕ་རོལ་སེམས་ཀྱི་རྣམ་འགྱུར་རོ། ། བཟང་ངན་བྱ་བ་ཁོང་དུ་ཆུད། ། དེ་དག་སྐྱེས་བུ་སྤྱང་པོ་ཡིན། ། ལེགས་ཉེས་བྱ་བ་མི་ཤེས་བཞིན། ། མང་པོའི་མདུན་སར་ཅལ་ཅོལ་སྨྲ། ། གཞན་གྱིས་ཁ་འདྲུ་འཕྱ་བའི་གནས། ། དེ་དག་སྐྱེས་བུ་ལྡོམ་ཅོལ་ཡིན། ། (དཔེ་ལ་ལར་གཏོམ་ཆོལ་ཟེར་བ་སྣང་། )ལེགས་ཉེས་བྱ་བ་གང་བརྩམ་ཡང་། ། མ་གྲུབ་བར་དུ་ཁར་མི་འབྱིན༑ ༑གྲུབ་ཀྱང་ཟུར་ངོམ་མི་བྱེད་པ། ། དེ་དག་སྐྱེས་བུ་ཟབ་མོ་ཡིན། ། བྱ་བ་གང་དང་གང་རྩོམ་ཡང་། ། བསྒྲུབ་ཀྱི་སྟ་གོན་ཡུལ་ན་མེད། ། གང་དང་འཕྲད་པ་དེ་ལ་སྨྲ། ། དེ་དག་སྐྱེས་བུ་ཡང་མོ་ཡིན། ། ཧ་ཅང་ཕན་ལ་ཧ་ཅང་གནོད༑ ༑གང་དང་གང་གི་ཅི་མཆི༷ས་པ། ། མི་བརྗེད་སེམས་ཀྱི་གྲུ་ན་འཆང་། ། དེ་དག་སྐྱེས་བུ་ཡངས་མོ་ཡིན། ། ལེགས་ཉེས་བྱ་བ་ཕྲ་མོ་ཡང་། ། བློ་ངོར་མི་ཤོང་ཀུན་ལ་འདྲི། ། དལ་བར་མི་སྡོད་སྔགས་སུ་བགྲངས། ། དེ་དག་སྐྱེས་བུ་དོག་མོ་ཡིན། ། གང་ཞིག་བྱ་བ་རྩོམ་པ་ན། ། ཕྱིས་འབྱུང་སྐྱོན་དང་ཡོན་ཏན་རྩི༑ ༑ལེགས་པར་གཏན་ལ་ཕབ་ནས་འཇུག། དེ་དག་སྐྱེས་བུ་ཞིབ་པོ་ཡིན༑ ༑ལེགས་ཉེས་བྱ་བ་བློས་མི་འབྱེད། ། བཅོལ་ཡང་མི་ཤེས་འདུ་ཤེས་བླུན༑ ༑རྒྱུ་མཚན་མེད་པར་རྟུལ་པོར་འཇུག། དེ་དག་སྐྱེས་བུ་བ་གླང་ཡིན། ། དྲན་པ་གསལ་ཞིང་ཐབས་ལ་མཁས། ། རྗེ་ལ་སྙིང་ཉེ་ངང་གིས་བརླིང་། ། རང་བཞིན་དྲང་པོ་མདའ་ལྟ་བུ། ། བློན་པོར་འོས་པའི་སྐྱེས་བུ་ཡིན། ། གྲོས་ཀྱི་གཙོ་བོ་ཟུར་ལ་འཇོག། རང་གི་འདོད་པ་ཕུགས་སུ་རྫོང་། ། དོ་གལ་ཆེ་ན་རྗེ་ལ་འཁུ། ། འགོང་པོ་ལྟ་བུའི་སྐྱེས་བུ་ཡིན། ། གཞུང་བཟང་བརྟན་ལ་ཕྱི་ཐག་རིང་། ། གསང་གྲོས་མི་སྨྲ་བསླུ་སེམས་མེད། ། དགོས་དུས་ཟས་ནོར་ལྷུག་པར་གཏོང་། ། གྲོགས་པོར་འོས་པའི་སྐྱེས་བུ་ཡིན། ། བདག་ཅག་དེ་དང་མཛའ་འོ་ཞེས། ། གང་དང་ཕེབས་པར་སྨྲ་བའི་གཏམ། ། བཟུང་བཅད་མེད་པར་ཁྲོམ་དུ་འཆད། ། དེ་དག་བུག་བ་ཟང་ཐལ་ཡིན། ། འཁོར་འདབས་ཅུང་ཟད་ཉེས་ན་ཡང་། ། ངག་ཏུ་མི་འདོན་ཁོག་ཏུ་སྐྱེམས། ། བཟང་ངམ་ངན་རུང་བདག་གི་ཞེས། ། བྱམས་པས་སྐྱོང་བ་རྗེ་བོ་ཡིན། ། ཅུང་ཟད་ཙམ་ལ་ཆད་པས་གཅོད། ། མི་སྙན་ཚིག་གི་ཆར་པ་འབེབས། ། ཕན་མེད་གནོད་པ་འབའ་ཞིག་བྱེད། ། རྗེ་ངན་འཁོར་གྱི་དགྲ་བོ་ཡིན། ། བློ་དང་ནུས་པ་མི་འཁུ་ཞིང་༑ ༑འབྱོར་དང་རང་དོན་མཐོང་ཚོལ་མེད། ། སྒོ་གསུམ་བྱ་བ་ཐམས་ཅད་ཀྱིས༑ ༑རྗེ་ལ་བསམ་པ་འཁོར་ཡིན་ནོ། ། བཟའ་དང་བགོ་བས་ལེགས་བསྐྱངས་ཀྱང་། ། རྟག་ཏུ་འཁང་ཞིང་རྒྱུན་དུ་རྐུ། ། རྗེ་ལ་མི་སེམས་བསམ་ངན་འཆང་། ། འཁོར་ངན་དེ་དག་གཞོམ་རྒྱུ་ཡིན། ། ཡ་རབས་དམ་པའི་འཇུག་ངོགས་མཐོང་། ། ཞིབ་ཏིག་ཆེ་ལ་བག་དང་ལྡན། ། སོ་ནམ་བརྩོན་ཞིང་འཁོར་སྐྱོང་མཁས། ། གསོག་འཇོག་ཤེས་པ་གཉེར་པ་སྟེ། ། བྱ་བ་མི་མཁས་སྤྱོད་པ་རྩིང་། ། ཤེས་རིག་མི་གསལ་ཆང་ལ་དགའ། ། སང་གི་བྱ་བ་གནངས་སུ་ལུས། ། ཞིབ་ཚགས་མེད་པ་གྲྭ་པ་ཡིན། ། བག་ཡོད་སོས་དལ་སྤྱོད་ལམ་མཛེས། ། སྒྱུ་མེད་སེམས་བརྟན་རྗེ་ལ་བསམ། ། ཡིག་རྩིས་ལ་སོགས་རིག་བྱེད་མཁས། ། བློ་གསང་ངག་ཉུང་ཉེ་གནས་ཏེ། ། ཡིག་རྩིས་མི་ཤེས་ངང་གིས་བླུན། ། ཕྱི་ནང་མི་ཤེས་སྨྲ་བ་མང་། ། རྗེ་ཡི་དྲུང་དུ་ཤབ་ཤིབ་འཆད༑ ༑དེ་འདྲ་འཁོར་གྱི་གཏོར་ཤིང་ཡིན། ཁོག་ཡངས་བག་ཡོད་འདུ་ཤེས་གྲུང་། ། གཉེན་དང་ཉེ་དུའི་སེམས་འཛིན་ཤེས། ། སོ་ནམ་བརྩོན་ཞིང་བཀལ་ཐགས་མཁས། ། བུ་ཁྱོ་བཀུར་བ་ཆུང་མ་སྟེ། ། སོ་ནམ་མི་བརྩོན་ཟ་ལ་དགའ། ། ཤེས་མེད་གདོང་ལ་བྱི་དོར་རེམ། ། རྟག་ཏུ་ཁྱོ་མིན་གྲོགས་གཞན་འཚོལ། ། དེ་ཀུན་འདྲེ་མོ་མངོན་སུམ་ཡིན། ། སྐྱེས་བུའི་རྣམ་འབྱེད་བཤད་པ་གཞོན་ནུའི་མགུལ་རྒྱན་ལས། རྒྱས་པར་བཤད་པའི་ལེའུ་སྟེ་གཉིས་པའོ། ། ། །དེ་ལྟར་བཤད་པ་དེ་དག་ལ། ། བློ་གྲོས་ལྡན་པའི་སྐྱེས་བུ་ཡིས། ། བར་མ་རྣམས་ནི་བཏང་སྙོམས་བཞག། བཟང་ངན་གཉིས་ལ་བླང་དོར་བྱ། ། བློ་གྲོས་གསལ་ཞིང་ཐབས་ལ་མཁས། ། གཞན་ལ་གཞན་ཕན་འོད་ཟེར་འགྱེད༑ ༑ཉི་མ་ལྟ་བུའི་སྐྱེས་བུ་དེ། ། བཏང་སྙོམས་མི་བཞག་དང་དུ་བླང་། ། ཟོལ་སྤྱོད་སྤྲིན་གྱིས་མ་བསྒྲིབས་ཤིང་། ། དྲང་བརྟན་གཉིས་ཀྱི་རི་བོང་འཛིན༑ ༑ཟླ་བ་ལྟ་བུའི་སྐྱེས་བུ་དེ། ། བཏང་སྙོམས་མི་བཞག་དང་དུ་བླང་། ། དབྱེན་དང་ཕྲ་མས་མི་འགུལ་ཞིང་། ། ངོ་བསྟོད་རླུང་གིས་མི་བསྐྱོད་པ། ། ལྷུན་པོ་ལྟ་བུའི་སྐྱེས་བུ་དེ། ། བཏང་སྙོམས་མི་བཞག་དང་དུ་བླང་། ། གཞན་གྱིས་རང་བཞིན་གཏིང་དཔག་དཀའ། ། བློ་དང་རིག་པའི་རླབས་དང་ལྡན། ། རྒྱ་མཚོ་ལྟ་བུའི་སྐྱེས་བུ་དེ། ། བཏང་སྙོམས་མི་བཞག་དང་དུ་བླང་། ། ཕན་འདོད་འབྲས་བུའི་ཁུར་དང་ལྡན། ། ཚ་གདུང་སེལ་བའི་བསིལ་གྲིབ་ཅན། ། ལྗོན་ཤིང་ལྟ་བུའི་སྐྱེས་བུ་དེ། ། བཏང་སྙོམས་མི་བཞག་དང་དུ་བླང་། ། ཉེས་སྤྱོད་འཇོམས་པའི་མཆེ་སྡེར་ཅན། ། བག་ཡོད་གཡུ་ཡི་རལ་པ་འཛིན། ། སེང་གེ་ལྟ་བུའི་སྐྱེས་བུ་དེ། ། བཏང་སྙོམས་མི་བཞག་དང་དུ་བླང་། ། བསླབ་གསུམ་གསེར་གྱི་དྲྭ་བས་གཡོགས། ། ཡོན་ཏན་ནོར་བུའི་མགུལ་རྒྱན་ཅན། ། གླང་པོ་ལྟ་བུའི་སྐྱེས་བུ་དེ། ། བཏང་སྙོམས་མི་བཞག་དང་དུ་བླང་། ། ནང་དུ་ཤེས་རིག་དྲན་པ་གསལ། ། ཕྱི་ན་བླང་དོར་རི་མོ་བཀྲ། ། སྟག་མོ་ལྟ་བུའི་སྐྱེས་བུ་དེ། ། བཏང་སྙོམས་མི་བཞག་དང་དུ་བླང་། ། སྐྱེས་བུའི་རྣམ་འབྱེད་བཤད་པ་གཞོན་ནུའི་མགུལ་རྒྱན་ལས། བླང་བྱའི་སྐྱེས་བུ་བསྟན་པའི་ལེའུ་སྟེ་གསུམ་པའོ། ། ། །གང་དང་ཅུང་ཟད་འཁོན་པ་ན། ། མི་སྨྲ་སེམས་ཀྱི་དཀྱིལ་དུ་བཞག། སྐབས་སུ་བབ་ན་རྡུལ་དུ་རློག། དུག་སྦྲུལ་ལྟ་བུའི་སྐྱེས་བུ་སྤང་། ། རང་བཞིན་མི་བཟང་རྩུབ་འགྱུར་ཆེ། ། རྟག་ཏུ་གནོད་སེམས་འབའ་ཞིག་འཆང་། ། ངན་གྱི་གཏོང་ས་ཕྱི་ནང་མེད། ། བཙན་དུག་ལྟ་བུའི་སྐྱེས་བུ་སྤང་། ། སྙན་པར་སྨྲ་ཞིང་ཞི་དུལ་ཆེ། ། སྤྱོད་པ་བཟང་པོའི་ཚུལ་བཟུང་ནས། ། དུས་ལ་བབ་ན་རྩུབ་འགྱུར་སྟོན། ། བྱི་ལ་ལྟ་བུའི་སྐྱེས་བུ་སྤང་། ། ཕྱི་ནང་མི་ཤེས་ཀུན་ལ་རྒོལ། ། བཟའ་བཏུང་ཙམ་གྱིས་འབྲིད་པར་སླ། ། གཙང་བཙོག་མེད་པའི་བརྟུལ་ཞུགས་འཛིན། ཁྱི་རྒན་ལྟ་བུའི་སྐྱེས་བུ་སྤང་། ། འཁོས་མེད་རྟག་ཏུ་རྒྱུ་འགྲུལ་མང་། ། སྙིང་མེད་གཞན་ལ་ཉམས་དྲོད་སྐྱེལ། ། ཀླད་མེད་ཁ་ཟས་རྟག་ཏུ་འཚོལ། ། ཝ་སྐྱེས་ལྟ་བུའི་སྐྱེས་བུ་སྤང་། ། ཚོད་ཆུང་དྲོད་མེད་ཕྱི་ཐག་ཐུང་། ། རང་མཚང་ངན་པ་གཞན་ལ་བསྐུ། ། མདོག་ངན་སྟོན་པའི་སྐད་ངན་ཅན། ཁྭ་ཏ་ལྟ་བུའི་སྐྱེས་བུ་སྤང་། ། གཞན་གྱིས་མི་བརྩི་རང་གིས་བརྩི༑ ༑འབྱོར་མེད་གོས་སོགས་འཕྱོར་ལ་དགའ། ཁང་ཁ་བསྐོར་ཞིང་གླུ་ཆུང་ལེན། ཁྱིམ་བྱ་ལྟ་བུའི་སྐྱེས་བུ་སྤང་། ། རྟག་ཏུ་དམན་པའི་ལས་སྤྱོད་ཅིང་༑ ༑རྒྱུ་མཚན་མེད་པར་འོ་དོད་འདེབས། ། བག་མེད་སྤྱོད་པའི་རྟོལ་ཅོལ་ཅན། ། བོང་བུ་ལྟ་བུའི་སྐྱེས་བུ་སྤང་། ། ལས་སུ་སྡིག་སྤྱོད་གཞན་ལ་རྐུ༑ ༑སེམས་ངན་སྤྱོད་ངན་རང་བཞིན་ངན། ། རྣམ་ཐར་ངན་པ་གཞན་ལ་བསྒོ༑ ༑རིམས་ནད་ལྟ་བུའི་སྐྱེས་བུ་སྤང་། ། དོན་དུ་བཟའ་བཏུང་འབའ་ཞིག་གཉེར། ། གང་ལ་བརྟེན་པ་དེ་ལ་གནོད། ། སྤྱོད་པ་མི་གཟོབ་འགྲོ་ལ་དགའ༑ ཁྱི་ཤིག་ལྟ་བུའི་སྐྱེས་བུ་སྤང་། ། སྐྱིས་བུའི་རྣམ་འབྱེད་བཤད་པ་གཞོན་ནུའི་མགུལ་རྒྱན་ལས། སྤང་བྱའི་སྐྱེས་བུ་བཤད་པའི་ལེའུ་སྟེ་བཞི་པའོ༑ ༑ ༑ ༑དེ་ལྟར་སྐྱེས་བུའི་རྣམ་འབྱེད་དང་། ། དེ་ལ་བླང་དོར་བཤད་མོད་ཀྱང་༑ ༑བློ་གྲོས་ལྡན་པས་ཤེས་མོད་ཀྱི། ། བླུན་པོ་རྣམས་ཀྱིས་དེ་ལྟར་མིན། ། མིག་སོགས་སྐྱོན་དང་བྲལ་བ་ཡིས། ། གཟུགས་རྣམས་དབྱེ་བ་སོ་སོར་འབྱེད༑ ༑དོན་ལ་ཇི་ལྟར་གནས་པ་བཞིན། ། ནང་དུ་དེ་ཡི་རྣམ་པ་འཆར། ། མིག་སོགས་སྐྱོན་དང་བཅས་པ་དང་། ། ཕྱི་རོལ་ཡུལ་ལ་ལོག་པར་འཇུག། ཟླ་བ་གཅིག་ལ་གཉིས་འཛིན་བཞིན། ། རྣམ་པ་ཕྱིན་ཅི་ལོག་ཏུ་འཆར། ། གང་གིས་དེ་དེར་འཇོག་པ་ཡི། ། རྒྱུ་མཚན་མཐོང་ན་མཁས་པ་འཇུག། ལྗོན་ཤིང་ཡལ་ག་ཆུར་ལྷུང་བས། ། བླུན་པོ་ཅལ་གྱི་རྗེས་སུ་འབྲངས། ། མཁས་པ་མཁས་པ་ལ་དགའ་སྟེ། ། བླུན་པོ་བླུན་པོ་ཉིད་ལ་དགའ། ། པདྨ་ཡིད་འོང་ཉི་མས་སྐྱོང་། ། ཟླ་བའི་ཟེར་གྱིས་ཀུ་མུད་འབྱེད། ། མི་གཙང་དྲི་ལ་སྲིན་བུ་འཁོར། ། རུལ་བའི་དྲི་ལ་ཤ་སྦྲང་འཁོར། ། ཀྱེ་མ་ས་ཕྱོགས་མ་དག་པར༑ ༑ཤིན་ཏུ་སྐྱེ་བོ་མ་དག་དགའ། ། ཡན་ལག་བརྒྱད་ལྡན་ཆུ་བོ་སྤོང་། ། བཤེས་སུ་ཁྱི་ཡི་ཆུ་ངན་ལེན། ། བློ་རྨོངས་གཟུ་བོར་མི་གནས་ཤིང་། ། སྡུག་གསོག་བྱས་པའི་འབྱོར་པ་ཅན། ། ལེགས་ཉེས་དཔྱོད་པའི་ཤེས་མེད་པོ། ། དེང་སང་བླུན་པོའི་ཀུན་སྤྱོད་མཚར། ། ནོར་གྱིས་ནོར་འཚོལ་ཚོང་པ་ལ། ། གཡོ་སྒྱུ་ཆེ་ཞེས་སྨོད་པར་སྣང་། ། བརྫུན་གྱིས་ནོར་འཚོལ་ཟོག་པོ་ལ། ། ངོ་མཚར་ཆེ་ཞེས་གཙུག་ན་མཆོད། ། དྲང་པོར་སྨྲས་ན་འཁྱོག་པོར་འཛིན། ། གཡོན་ཅན་བླ་མ་རིན་ཆེན་ལོ། ། རྟོག་དཔྱོད་ལྡན་པའི་སྐྱེས་བུ་ཡིས། ། ཡོན་ཏན་མཆོག་དང་ལྡན་པ་ལེན། ། ཡིད་འོང་པདྨའི་རྫིང་བུ་ལ། ། འདབ་ཆགས་ངང་པ་ངང་གིས་འཕྱོ། ། ཤེས་རིག་མེད་པའི་བླུན་པོ་རྣམས། ། གཡོ་སྒྱུའི་ཚུལ་ལྟར་ཆོས་ལ་དད། ། འབད་དེ་བཙལ་ཡང་ཁྱི་རྒན་གྱིས། ། ལྷམ་ཀྲད་ལས་གཞན་ཅི་ཞིག་རྙེད། ། བློ་ལྡན་མཁས་པས་གཞན་ལ་ཕན། ། བསིལ་དྲོད་སྨན་གྱིས་ཚ་གྲང་སེལ། ། བློ་དམན་སྐྱེ་བོས་གཞན་ལ་གནོད། ། སྡོང་དུམ་སྐམ་པོ་འཚིག་པའི་རྒྱུ། ། ཀྱེ་མ་འཛམ་གླིང་བྱང་ཕྱོགས་འདིར། ། སྤང་བྱ་འགའ་ཡང་མ་སྤངས་ཤིང་། ། རྟོགས་བྱ་འགའ་ཡང་མ་རྟོགས་པས། ། ཀུན་མཁྱེན་ཐོབ་པའི་དུས་མི་སྣང་། ། ཡ་མཚན་ཆེ་མོད་ཐུབ་པའི་བཀའ། ། དྲི་མེད་འབད་པས་ལེགས་རྟོག་ལ། ། རྒྱུ་འབྲས་གཉིས་ལ་ཡིད་ཆེས་པའི། ། མཁས་པས་བཀའ་བཞིན་ཉམས་སུ་ལོངས། ། སྙིགས་དུས་སྐྱེ་བོ་མི་སྲུན་པ། ། ཡིན་ལུགས་སྨྲས་ན་འཁོན་འཛིན་སྐྱེ། ། བཏང་སྙོམས་བཞག་ན་བསྟན་ལ་གནོད༑ ༑དེས་ན་འདི་ལ་ཇི་ལྟར་བགྱི། ། ཀྱི་ཧུད་དེང་སང་ཐུབ་པའི་བསྟན། ། ནུབ་ཀྱི་རི་མགོར་ལྷུང་བ་ཡི། ། འོད་ཟེར་སྟོང་ལྡན་ཉི་མ་བཞིན། ། རིང་པོར་མི་ཐོགས་ནུབ་པར་འགྱུར། ། ལྷ་དང་བཅས་པའི་འཇིག་རྟེན་འདི། ། སྨག་རུམ་མུན་པ་ཉིད་དུ་འགྱུར། ། དེ་བས་བློ་ལྡན་མཁས་པའི་ཚོགས། ། ཡུད་ཙམ་བདག་ལ་དགོངས་སུ་གསོལ། ། སངས་རྒྱས་བསྟན་པའི་ཁུ